Jeg må desværre sige ligeud, at du efter min mening bliver godt og grundigt udnyttet. Jeg ved ikke, om din fyr er forelsket i dig, men den måde, han behandler dig på, lyder bestemt ikke god. Du er meget ung, og han er mere erfaren og har en datter. Derfor burde han skamme sig grundigt over sin opførsel. Du skal holde op med at stå til rådighed for ham. Der er meget bedre måder, du kan bruge dine weekender på, for eksempel ved at gå ud med dine veninder. Måske får det ham til at prioritere dig i de weekender, hvor han ikke er sammen med datteren, og ellers er han ikke værd at samle på, og så skal du videre. Som min gamle mormor altid sagde, når jeg havde kærestesorger: – husk, der er ikke kun en spand fuld, der er et helt land fuld – af mænd.